લેખકનો વિજય છે પાત્રાલેખન તથા જિવાતા જીવનનાં ઝીણાં ઝીણાં નિરીક્ષણમાં, અને એ જ ‘102 નૉટઆઉટ’ને ચીલાચાલુ હિંદી ફિલ્મ કરતાં વેંત ઊંચી બનાવે છે. આમ જુઓ તો આ વખારિયા-પરિવારનું (ગુજરાતીઓ વાતવાતમાં કહે છે એમ) ફૅમિલી મેટર છે, જે નાનામોટા ડ્રામા ને રમૂજની છાંટ સાથે એ પ્રેક્ષક સામે ધીમી, પણ મક્કમ ગતિથી રજૂ થયું છે. કથાકથનમાં “ઝિંદગી મેરે ઘર આના” તથા “વક્ત ને કિયા ક્યા હસીં સિતમ” જેવાં હિંદી સિનેમાનાં ગીતરત્નો બખૂબી વણી લેવામાં આવ્યાં છે. બાપ-દીકરા વચ્ચેની કડી છે ઘરની નજીક આવેલી કેમિસ્ટ શૉપમાં કામ કરતો ધીરુ (જીમિત ત્રિવેદી). ફિલ્મ બહુધા આ ત્રણ પાત્રની આસપાસ ફરે છે.